钦定古今图书集成/理学汇编/经籍典/第089卷 > 《与刘禹锡论周易九六说书》柳宗元
## 钦定古今图书集成/理学汇编/经籍典/第089卷 > 《与刘禹锡论周易九六说书》柳宗元

见与董生论《周易》九六义，取老而变，以为毕中和承
一行僧得此说，异孔颖达疏，而以为新奇。彼毕子、董
子何肤末于学而遽云云也？都不知一行僧承韩氏、
孔氏说而果以为新奇，不亦可笑矣哉！韩氏注《干》之
策二百一十有六，曰《干》，一爻三十有六策，则是取其
过揲四分而九也。《坤》之策一百四十有四，曰《坤》，一爻
二十四策，则是取其过揲四分而六也。孔颖达等作
《正义论》云：“九六有二义，其一者曰阳得兼阴，阴不得
兼阳。其二者曰老阳数九，老阴数六。二者皆变，用《周
易》以变者占。”郑元注《易》，亦称“以变者占，故云九六也。
所以老阳九，老阴六者，九过揲得老阳，六过揲得老
阴，此具在《正义干》篇中。”周简子之说亦若此，而又详
备，何毕子、董子之不视其书，而妄以口承之也？君子
之学，将有以异也，必先究穷其书，究穷而不得焉，乃
可以立而正也。今二子尚未能读韩氏注、孔氏《正义》，
是见其道听途说者，又何能知所谓《易》者哉？足下取
二家言观之，则见毕子、董子肤末于学而遽云云也。
足下所为书，非元凯兼三《易》者则诺。若曰“孰与颖达
著，则此说乃颖达说也，非一行僧、毕子、董子能有焉
者也。无乃即其谬而承之者与？观足下出入筮数，考
校《左氏》，今之世罕有如足下求《易》之悉者。然务先穷
昔人书，有不可者而后革之，则大善。谨之勿遽。”宗元
白。